Ọjọ́ náà pé lónìí wàyí, ti n ó lọ si ibi tí àwọn alágbára ń lọ, sí ibùgbé àwọn abàmì ẹ̀dá, sí ibi ti ó ṣókùnkùn dudu lójú mi, n ó fi àlàáfíà sílẹ̀ lẹhin, n ó wọlé tọ ijàngbọ̀n lọ, ṣùgbọ́n ìṣòro ni bàbá ìṣúra, orúkọ rere dára ju ìyàwó tuntun, bí mo bá fi ara da iṣòro ti òní, n ó rí ìṣúra ti ẹhin ọ̀la, bí mo bá ti igbó Olódùmarè dé tayọ̀tayọ̀, orúkọ mi yóò pẹ láyé gidigidi. Ẹ̀yin ènìyàn mi gbogbo, ẹ má ṣe pa èrò kékeré fún ara yin láéláé, ẹ máa lépa nǹkan tí ó tóbi, ẹni tí ó lepa nǹkan ńlá tí kò le bá ǹkan ńlá olúwarẹ̀ yóò bá ǹkan tí ó súnmọ́ nǹkan ńlá, ṣùgbọ́n ẹni tí ó lépa nǹkan kékeré kò ní í lè duró ní awùjọ àwọn alágbára. Ẹni ti ó gbàdúrà dàńdógò mẹ́wàá bí olúwaarẹ̀ kò ni dàńdóógó mẹ́wàá yóó ni dàńdógó mẹ́jọ, ẹni ti ó ń gbadura ṣòkòtò mẹ́fà bí olúwaarẹ̀ kò ní ṣòkòtò mẹ̀fà yóó ní ṣòkòtò márùn-ún, ṣùgbọ́n ẹni ti ó tọrọ ṣòkòtò kan lọ́wọ́ Olódùmarè, bi eléyìínì bá ni méjì ó yẹ ki ó dúpẹ́ lọ́wọ́ Ọlọ́run Ọba. Lóòótọ́ ni mo rí pé gbogbo yín ni ó fajúro, bẹ́ẹ̀ ni ọkàn mi le koko bí òkúta dídán inú omi, ìlọsíwájú jìnná sí oníyèméjì, n kò si ṣiyèméjì bí mo ti ń lọ, lágbára Ọlọ̀run Ọba tí ó dá mi n ó padà dé ilé dandan. Oníyèméjì ń ronú ikú sí ara rẹ̀ lówùúrọ̀ òun sì kí lọ́sàn-án bẹ́ẹ̀ ni òun ìbá gbé ọjọ́ mẹ́ta ní inú ayé sí i, ọkàn ẹni ni àlùfáà ẹni. Ẹ jẹ́ kí n máa lọ́, ẹ kí ará ilé gbogbo, ẹ tún ẹ̀yìn mi ṣe, ọkùnrin ń lọ, ẹ bá mi kéde fún gbogbo àwọn ènìyàn pé alágbára lọ bí alágbára sí ibi tí àwọn alágbára ń lọ, ènìyàn pàtàkì lọ bí ènìyàn pàtàkì sí ibi tí àwọn ènìyàn pàtàkì ń rè, kí tọmọdé-tàgbà bọ̀ọ̀kìnní máṣe wí pé èrò igbó Olódùmarè kò ni í bọ̀ mọ́, kí gbogbo àwọn ọmọlúwàbí inu ayé si máa ṣe ìrètí eégúnlẹ́gi.’
Ojo naa pe lonii wayi, ti n o lo si ibi ti awon alagbara n lo, si ibugbe awon abami eda, si ibi ti o sokunkun dudu loju mi, n o fi alaafia sile lehin, n o wole to ijangbon lo, sugbon isoro ni baba isura, oruko rere dara ju iyawo tuntun, bi mo ba fi ara da isoro ti oni, n o ri isura ti ehin ola, bi mo ba ti igbo Olodumare de tayotayo, oruko mi yoo pe laye gidigidi. Eyin eniyan mi gbogbo, e ma se pa ero kekere fun ara yin laelae, e maa lepa nnkan ti o tobi, eni ti o lepa nnkan nla ti ko le ba nkan nla oluware yoo ba nkan ti o sunmo nnkan nla, sugbon eni ti o lepa nnkan kekere ko ni i le duro ni awujo awon alagbara. Eni ti o gbadura dandogo mewaa bi oluwaare ko ni dandoogo mewaa yoo ni dandogo mejo, eni ti o n gbadura sokoto mefa bi oluwaare ko ni sokoto mefa yoo ni sokoto marun-un, sugbon eni ti o toro sokoto kan lowo Olodumare, bi eleyiini ba ni meji o ye ki o dupe lowo Olorun Oba. Loooto ni mo ri pe gbogbo yin ni o fajuro, bee ni okan mi le koko bi okuta didan inu omi, ilosiwaju jinna si oniyemeji, n ko si siyemeji bi mo ti n lo, lagbara Olorun Oba ti o da mi n o pada de ile dandan. Oniyemeji n ronu iku si ara re lowuuro oun si ki losan-an bee ni oun iba gbe ojo meta ni inu aye si i, okan eni ni alufaa eni. E je ki n maa lo, e ki ara ile gbogbo, e tun eyin mi se, okunrin n lo, e ba mi kede fun gbogbo awon eniyan pe alagbara lo bi alagbara si ibi ti awon alagbara n lo, eniyan pataki lo bi eniyan pataki si ibi ti awon eniyan pataki n re, ki tomode-tagba bookinni mase wi pe ero igbo Olodumare ko ni i bo mo, ki gbogbo awon omoluwabi inu aye si maa se ireti eegunlegi.’